b'\n_START_ARTICLE_\nBirute Klaas-Lang\n_START_PARAGRAPH_\nBirute Klaas-Lang (varem Birute Klaas, neiup\xc3\xb5lvenimi \xc5\xbdelvite; s\xc3\xbcndinud 19. m\xc3\xa4rtsil 1957) on eesti keeleteadlane ja \xc3\xb5ppej\xc3\xb5ud.\n_START_SECTION_\nHaridus\n_START_PARAGRAPH_\nBirute Klaas-Lang l\xc3\xb5petas 1975 kuldmedaliga Tartu 5. Keskkooli ning 1981 cum laude Tartu Riikliku \xc3\x9clikooli eesti filoloogia eriala. 1988 kaitses ta filoloogiateaduste kandidaadi kraadi t\xc3\xb6\xc3\xb6ga "\xd0\xa1\xd1\x85\xd0\xbe\xd0\xb4\xd0\xbd\xd1\x8b\xd0\xb5 \xd1\x87\xd0\xb5\xd1\x80\xd1\x82\xd1\x8b \xd1\x81\xd0\xb8\xd0\xbd\xd1\x82\xd0\xb0\xd0\xba\xd1\x81\xd0\xb8\xd1\x81\xd0\xb0 \xd1\x8d\xd1\x81\xd1\x82\xd0\xbe\xd0\xbd\xd1\x81\xd0\xba\xd0\xbe\xd0\xb3\xd0\xbe \xd0\xb8 \xd0\xbb\xd0\xb8\xd1\x82\xd0\xbe\xd0\xb2\xd1\x81\xd0\xba\xd0\xbe\xd0\xb3\xd0\xbe \xd1\x8f\xd0\xb7\xd1\x8b\xd0\xba\xd0\xbe\xd0\xb2 \xd0\xb8 \xd0\xb8\xd1\x85 \xd0\xbf\xd1\x80\xd0\xbe\xd0\xb8\xd1\x81\xd1\x85\xd0\xbe\xd0\xb6\xd0\xb4\xd0\xb5\xd0\xbd\xd0\xb8\xd0\xb5" ("Eesti ja leedu keele s\xc3\xbcntaktilised \xc3\xbchisjooned ja nende p\xc3\xa4ritolu").\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nBirute Klaas-Lang t\xc3\xb6\xc3\xb6tas 1987\xe2\x80\x931991 Tartu \xc3\x9clikoolis vanem\xc3\xb5petajana ning 1991\xe2\x80\x931995 Helsingi \xc3\x9clikoolis eesti keele lektorina. Alates 1995 t\xc3\xb6\xc3\xb6tab ta Tartu \xc3\x9clikoolis. 1995\xe2\x80\x931999 oli ta eesti keele (v\xc3\xb5\xc3\xb5rkeelena) \xc3\xb5ppetooli dotsent, 1997\xe2\x80\x931999 \xc3\xbchtlasi Tartu \xc3\x9clikooli keelekeskuse juhataja. Alates 1999 on ta eesti keele (v\xc3\xb5\xc3\xb5rkeelena) professor._NEWLINE_1999\xe2\x80\x932005 oli ta Tartu \xc3\x9clikooli filosoofiateaduskonna dekaan, 2006\xe2\x80\x932010 Tartu \xc3\x9clikooli \xc3\xb5ppeprorektor.\n_START_SECTION_\nTegevus organisatsioonides\n_START_PARAGRAPH_\nBirute Klaas-Lang on alates 2001 Eesti keelen\xc3\xb5ukogu liige (alates 2005 esimees).\n_START_SECTION_\nTeadust\xc3\xb6\xc3\xb6\n_START_PARAGRAPH_\nBirute Klaas-Langi teaduslikud huvialad on keelet\xc3\xbcpoloogia, v\xc3\xa4liseesti keel, eesti keele teise keelena/v\xc3\xb5\xc3\xb5rkeelena omandamine ja \xc3\xb5petamine. Ta on olnud sihtfinantseeritava projekti "Eesti-vene, eesti-inglise, eesti-saksa, eesti ja romaani keelte kontrastiivne uurimine funktsionaalsel alusel" (2003\xe2\x80\x932007) ning mitme teise teadusprojekti vastutav t\xc3\xa4itja.\n_START_SECTION_\nIsiklikku\n_START_PARAGRAPH_\nBirute Klaas-Lang on isa poolt leedulanna._NEWLINE_Birute Klaas oli alates 1980. aastast abielus ettev\xc3\xb5tja Riivo Klaasiga. Nende lapsed on Maarja ja Hannes. Tema praegune abikaasa on Valter Lang.'